**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τo νομοσχέδιο «Ο περί Εμπορικής Ναυτιλίας (Απογραφή των Ναυτικών και Μητρώο Ναυτικής Απογραφής) (Τροποποιητικός) Νόμος του 2023»**

**Παρόντες:**

Μαρίνος Μουσιούττας, πρόεδρος Γιαννάκης Γαβριήλ

Φωτεινή Tσιρίδου Βαλεντίνος Φακοντής

Πρόδρομος Αλαμπρίτης Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 18 Ιανουαρίου, στις 8 Φεβρουαρίου και στις 14 Μαρτίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Υφυπουργείου Ναυτιλίας, της Νομικής Υπηρεσίας της Δημοκρατίας, της Παγκύπριας Εργατικής Ομοσπονδίας (ΠΕΟ), της Συνομοσπονδίας Εργαζομένων Κύπρου (ΣΕΚ) και της Ναυτικής Ακαδημίας του Πανεπιστημίου Λευκωσίας.

Το Κυπριακό Ναυτιλιακό Επιμελητήριο, η Δημοκρατική Εργατική Ομοσπονδία Κύπρου (ΔΕΟΚ), η Κυπριακή Ένωση Πλοιοκτητών (ΚΕΠ), ο Κυπριακός Σύνδεσμος Πλοιάρχων Εμπορικού Ναυτικού, ο Σύνδεσμος Αξιωματικών Εμπορικού Ναυτικού, ο Σύνδεσμος Ιδιοκτητών Επαγγελματικών Τουριστικών Σκαφών, ο Σύνδεσμος Ιδιοκτητών Σκαφών Αγίας Νάπας, ο Σύνδεσμος Ναυτικού Τουρισμού, ο Παγκύπριος Σύνδεσμος Ιδιοκτητών Μέσων Θαλασσίων Αθλημάτων-Ψυχαγωγίας και οι υπόλοιπες ναυτικές ακαδημίες, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης του νομοσχεδίου ενώπιον της επιτροπής παρευρέθηκαν επίσης τα μέλη της κ. Κώστας Κώστα, Δημήτρης Δημητρίου, Χρίστος Ορφανίδης και Χρύσανθος Σαββίδης.

Σκοπός του προτεινόμενου νόμου είναι η τροποποίηση του περί Εμπορικής Ναυτιλίας (Απογραφή των Ναυτικών και Μητρώο Ναυτικής Απογραφής) Νόμου, ώστε να εκσυγχρονιστεί ο υφιστάμενος νόμος κατά τρόπο που να συνάδει με το υφιστάμενο νομοθετικό πλαίσιο για τη ναυτιλία και να εισαχθούν ρυθμίσεις για τη δημιουργία και τήρηση ψηφιακού Μητρώου Ναυτικής Απογραφής και την έκδοση Πιστοποιητικού Ναυτικής Απογραφής σε ψηφιακή μορφή.

Ειδικότερα, με βάση τις προτεινόμενες ρυθμίσεις που περιλαμβάνονται στο νομοσχέδιο όπως αυτό αρχικά κατατέθηκε, προβλέπονται τα ακόλουθα:

1. Η εισαγωγή ορισμένων νέων όρων και των ορισμών αυτών.
2. Ο εκσυγχρονισμός του υφιστάμενου νόμου, ώστε να συνάδει με το ισχύον νομοθετικό πλαίσιο που αφορά στον διορισμό και στις αρμοδιότητες του Υφυπουργού Ναυτιλίας.
3. H τροποποίηση της διαδικασίας απογραφής των ναυτικών και υποβολής των απαραίτητων δικαιολογητικών που καταχωρίζονται στο πλαίσιο της ίδιας διαδικασίας, ώστε αυτή να δύναται να πραγματοποιείται ψηφιακά και να εκδίδεται Πιστοποιητικό Ναυτικής Απογραφής.
4. H σύντμηση, από τριάντα (30) μέρες σε είκοσι τέσσερις (24) ώρες, του χρονικού περιθωρίου που έχουν στη διάθεσή τους οι εταιρείες, για να υποβάλουν στην αρμόδια αρχή τα απαραίτητα δικαιολογητικά απογραφής ενός ναυτικού.
5. H παραχώρηση εξουσίας στον Υφυπουργό Ναυτιλίας να εκδίδει γνωστοποίηση στην οποία να προβλέπεται ότι το Μητρώο Ναυτικής Απογραφής, ο ατομικός φάκελος απογραφής και τα δικαιολογητικά απογραφής θα τηρούνται από την αρμόδια αρχή μόνο σε ψηφιακή μορφή. Περαιτέρω, με τη γνωστοποίηση δύναται να καθορίζεται η διαδικασία έκδοσης, η μορφή, το περιεχόμενο και τα τέλη έκδοσης του Πιστοποιητικού Ναυτικής Απογραφής.
6. Η υποχρέωση της αρμόδιας αρχής να εκδίδει κατόπιν αίτησης Βιβλιάριο Ταυτότητας και Ναυτικής Υπηρεσίας Ναυτικού σε όλους τους απογραφόμενους ναυτικούς με βάση τις προβλεπόμενες στον νόμο προϋποθέσεις, καθώς και να εκδίδει στους Κυπρίους ναυτικούς ατελώς το εν λόγω βιβλιάριο παράλληλα με το Πιστοποιητικό Ναυτικής Απογραφής.

Στο πλαίσιο της συζήτησης του νομοσχεδίου ενώπιον της επιτροπής η εκπρόσωπος του Υφυπουργείου Ναυτιλίας, αφού παρέθεσε τους σκοπούς και τις επιδιώξεις του νομοσχεδίου, επισήμανε ότι μέχρι σήμερα με βάση την υφιστάμενη διαδικασία εκδιδόταν μόνο βιβλιάριο σε όλους τους ναυτικούς. Με τις προτεινόμενες όμως ρυθμίσεις, όπως επισήμανε, οι Κύπριοι ναυτικοί θα συνεχίσουν να εφοδιάζονται με το εν λόγω βιβλιάριο, ενώ για τους αλλοδαπούς ναυτικούς θα εκδίδεται μόνο ψηφιακό πιστοποιητικό. Ωστόσο, όπως διευκρίνισε, οι αλλοδαποί ναυτικοί θα μπορούν να εφοδιαστούν και με το πιο πάνω βιβλιάριο, εφόσον αιτηθούν και καταβάλουν τα σχετικά τέλη. Περαιτέρω, όπως επισήμανε, η εγγραφή στο κυπριακό μητρώο απογραφής αποτελεί διεθνή υποχρέωση για όλους τους ναυτικούς που εργάζονται σε κυπριακά πλοία.

Όλα τα ενδιαφερόμενα μέρη που παρευρέθηκαν στο πλαίσιο των συνεδριάσεων της επιτροπής συμφώνησαν με τους σκοπούς και τις επιδιώξεις του νομοσχεδίου. Σημειώνεται ότι το Κυπριακό Ναυτιλιακό Επιμελητήριο, παρ’ όλο που δεν εκπροσωπήθηκε ενώπιον της επιτροπής, διαβίβασε γραπτώς τις θέσεις του, επισημαίνοντας ότι θεωρεί επιβεβλημένο τον εκσυγχρονισμό του υφιστάμενου νόμου. Ειδικότερα, δήλωσε ότι συμφωνεί με τη δημιουργία ψηφιακού Μητρώου Ναυτικής Απογραφής των ναυτικών και με την έκδοση Πιστοποιητικού Ναυτικής Απογραφής σε ψηφιακή μορφή, καθότι οι τροποποιήσεις αυτές θα βελτιώσουν την υφιστάμενη διαδικασία και θα συμβάλουν στη μείωση του διοικητικού κόστους που επιβαρύνει τις ναυτιλιακές εταιρείες και τους ναυτικούς.

Στο στάδιο της κατ’ άρθρον συζήτησης του νομοσχεδίου την επιτροπή απασχόλησε μεταξύ άλλων η διακριτική ευχέρεια που παραχωρείται στον υφυπουργό, για να αποφασίζει για διάφορα ζητήματα σε σχέση με τις προτεινόμενες ρυθμίσεις, καθώς και το κατά πόσο το χρονικό περιθώριο των είκοσι τεσσάρων (24) ωρών που παρέχεται στις εταιρείες είναι επαρκές για την υποβολή των αναγκαίων δικαιολογητικών σχετικά με το αίτημα για απογραφή ναυτικού.

Με βάση τα πιο πάνω, το αρμόδιο υφυπουργείο, κατόπιν συνεννόησης με τη Νομική Υπηρεσία της Δημοκρατίας και το Κυπριακό Ναυτιλιακό Επιμελητήριο, υπέβαλε στην επιτροπή αναθεωρημένο κείμενο του νομοσχεδίου, στο οποίο προβλέπεται η επέκταση του πιο πάνω χρονικού περιθωρίου από είκοσι τέσσερις (24) ώρες σε εβδομήντα δύο (72) ώρες. Περαιτέρω, στο αναθεωρημένο κείμενο περιλαμβάνονται και ορισμένες πρόνοιες που εκ παραδρομής δεν είχαν περιληφθεί στο αρχικό κείμενο του νομοσχεδίου, καθώς και μερικές διευκρινιστικές διορθώσεις. Σημειώνεται ότι η επιτροπή υιοθέτησε το πιο πάνω αναθεωρημένο κείμενο και παράλληλα επέφερε σε αυτό και ορισμένες επιμέρους λεκτικές και νομοτεχνικές διορθώσεις.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου όπως αυτό διαμορφώθηκε τελικά σύμφωνα με τα πιο πάνω κατά τη συζήτησή του ενώπιον της ολομέλειας του σώματος.

26 Μαρτίου 2024

Αρ. Φακ.: 23.01.064.119-2023

GA/ΧΓ/ΕΧ